Okresná prokuratúra Spišská Nová Ves 
Elektrárenská 1, 052 01 Spišská Nová Ves 1 	

Sp. zn. : 1 Pv 813/11/8810	Spišská Nová Ves, 10.5.2012
EEČ : 2-68-178-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX, Slovensko
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 50,00 € 
b.	Konkrétny adresát peňažnej sumy určenej na všeobecne prospešné účely: Nezisková organizácia XXXXX, Poprad 
c.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, XXXXX, Slovensko
realizované policajtom Odd.výkonu služby DI OR PZ Spiš.N.Ves pod spisovou značkou ORP-32/DI-SN-2011.

Skutková veta: 
dňa 24. júla 2011, v čase o 12.50 h, na štátnej ceste č. II/547, v km 35.610, v smere od Krompách do Margecian, viedol osobné motorové vozidlo zn. Toyota Yaris, evidenčné číslo KE-651 BP, pričom v pravotočivej zákrute, v miernom klesaní, v dôsledku neprispôsobenia rýchlosti jazdy svojím schopnostiam, dostal s vozidlom šmyk, zišiel z cesty vpravo do priekopy, kde narazil čelne do vyústenia betónového priepustu, následkom čoho spôsobil svojim spolujazdcom a to Mgr. XXXXX Evinovej polytraumu, šok z vykrvácania, otvorenú zlomeninu dolnej časti pravej stehnovej kosti s posunutím úlomkov, otvorenú zlomeninu pravého predkolenia s posunutím úlomkov,  zlomeninu  lakťového  výbežku  dolnej  časti  ľavej  ramennej  kosti  s  posunutím 
úlomkov, zlomeninu hrudnej kosti, tržnozhmoždené rany pravého kolena a pravého     predkolenia a odreninu pravého lakťa s dobou práceneschopnosti podľa odborného vyjadrenia minimálne 5 mesiacov a XXXXX poranenie viacerých vnútrobrušných orgánov, pohmoždenie brucha, čiastočnú trhlinu tenkého čreva, čiastočnú ischémiu tenkého čreva, krvnú podliatinu pravej driekovej oblasti, otras mozgu, pohmoždenie krčnej chrbtice, pohmoždenie a odreninu pravej hornej končatiny s dobou práceneschopnosti podľa odborného vyjadrenia 4 - 5 týždňov,

Odôvodnenie: 
	Uznesením policajta Okresného dopravného inšpektorátu v Spišskej Novej Vsi sp.zn. ORP-32/DI-SN-2011, bolo obv. XXXXX vznesené obvinenie pre prečin ublíženia na zdraví podľa § 157 ods. 1 Tr.zák. na tom skutkovom základe, ako je uvedené vo výrokovej časti tohto uznesenia.

	Preskúmaním vyšetrovacieho spisu  som zistila, že v predmetnej  veci sa koná o prečine, na ktorý zákon ustanovuje trest odňatia slobody, ktorého horná hranica trestnej sadzby  neprevyšuje hranicu stanovenú v ustanovení  § 220 ods. 1 Tr.por.

	Obvinený a poškodení uzavreli dňa 05.03.2012 dohodu o zmieri, obvinený sa poškodeným ospravedlnil a svoje konanie oľutoval. Poškodení si v trestnom konaní neuplatnili nárok na náhradu škody. Obvinený nahlásil dopravnú nehodu poisťovni Kooperatíva poisťovňa, a.s. Vienna insurance Group. 

Obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný.

Dňa 05.03.2012 obvinený zložil na účet Krajskej prokuratúry v Košiciach peňažnú sumu na všeobecne prospešné účely vo výške 100,- € určenú podľa dohody o zmieri pre Neziskovú organizáciu XXXXX vo výške 50,- €  a na peňažnú pomoc obetiam trestnej činnosti vo výške 50,- €.  
Táto suma je primeraná závažnosti spáchaného trestného činu.

	Obvinený a poškodení s týmto spôsobom vybavenia veci vyslovili súhlas. 

	Vzhľadom na povahu a závažnosť spáchania činu, na mieru, akou bol trestným činom dotknutý verejný záujem, na osobu obvineného, jeho osobné a majetkové pomery, prokurátorka dospela k záveru, že takýto spôsob rozhodnutia vo veci je dostačujúci.

	Z vyššie uvedených dôvodov som rozhodla tak, ako je uvedené vo výrokovej časti tohto uznesenia.

Poučenie: 
 Proti tomuto uzneseniu je prípustná sťažnosť obvineného a poškodeného,
 ktorá má odkladný účinok (§ 215 ods. 6 Tr.por.).
 Sťažnosť sa podáva orgánu, proti ktorého uzneseniu smeruje a to do troc
(3) dní od oznámenia uznesenia (§ 187 Tr.por.).

JUDr. Eva Gardošíková
prokurátorka